Tomáš, Erik, minister práce, sociálnych vecí a rodiny SR (2023-12-07):
Vážený pán predsedajúci, kolegovia, kolegyne, nechcem teda dlhšie zdržiavať, pretože aj prvé čítanie má svoje pravidlá a o tej obsahovej stránke by sme mali komunikovať až počas druhého čítania, ale v poriadku. Počúval som naozaj pozorne a nerozumiem vám, opozícii, vám nerozumiem, ako za každú cenu sa snažíte na tomto zákone nájsť nejakú chybičku. Už sa tu dokonca hovorí, že sa to dáva v dvoch zákonoch, pani poslankyňa, už aj to je problém. Potom aké sú náklady, budú na to poskytovanie tej pomoci, miešate hrušky s jablkami, len aby ste niečo povedali. Ale dobre, veď je to úloha opozície, ale už keď ste ma, pán Hlina, označili za nejakého ideológa, teraz už neviem ktorého, lebo už som minister, už som podpredseda strany, už nemám na starosti naozaj ideológiu ani HLAS-u, ani nikoho iného, robíte chybu, robíte chybu, keď toto kritizujete. Pretože, pán Hlina, to ako tí ľudia mali vedieť, že narastú úrokové sadzby zrazu? Dokonca ako to politici mohli predvídať? Viete, hovoríte, že to oni už vtedy, keď si ten, ten úver brali, už vtedy mali to všetko predpokladať a podobne. Počúval som najmä vás pozorne. Hovoríte, že ste sa zmenili. Možno ste zmenili politickú orientáciu, lebo z predsedu konzervatívneho KDH ste už odrazu medzi liberálmi, možno to sa zmenilo. Ale napriek tomu, že tvrdíte, že ste tu osem rokov neboli, nevidím nejakú zmenu. Len vidím takú tú snahu o interakciu neustálu niečo povedať. Mali sme tu takého človeka, ktorého sme volali generátor náhodných slov, ja už ani neviem, ktorý to bol, ale nezmenilo sa nič. A dokonca mám pocit, že už začínate skĺzavať k tomu, že o chvíľu budete osobne urážať. Už ste, už ste na hrane. Už ste, pán kolega, na hrane. Napríklad ja tiež už som prešiel nejakým vývojom, ale garantujem vám, že nie. Ale teraz k podstate, teda čo ideme robiť, kolegovia a kolegyne, čo ideme robiť? Že ideme dotovať splátky hypoték ľuďom, ktorým sa tie splátky zvýšili na základe toho, že sa rapídne zvýšili úrokové sadzby, na tom je niečo zlé? Na tom je niečo zlé? A do nejakého výšku, do nejakej výšky nejakého príjmu, ktorý teda stanovilo ministerstvo financií, a lietali tu rôzne cifry, tak už keď komunikujeme, tak aspoň si to naštudujte trošku. Lebo aj pán Sulík tu hovoril úplne inú sumu, 2 083, 1,6-násobok priemernej mzdy v národnom hospodárstve za rok 2022. To sa ide urobiť. A čo teda, čo robíme akože zle, že teda bol tu nejaký sľub vládnej koalície, že sa na to pozrie, že to doručí. No tak to bude, proste bude. Teraz vládneme my, možno vy by ste to robili inak, vy by ste tých ľudí nechali len tak napospas tým vysokým úrokovým sadzbám. Však vy ste pravičiari, vám je to jedno. Tabuľky, vybavené. Vy dokonca hovoríte, že všetci to zvládnu. Vy tu normálne presvedčivo tvrdíte, všetci ľudia to zvládnu a vybavené. Toto tu počúvam. Dobre. My si myslíme, že nie. Tak im ideme pomôcť. To je jednoduché. Pretože sme socialisti, hrdí socialisti, pán Hlina. Vy nám nemusíte to hovoriť ako nejakú nadávku. Viem, že vy ste z inej, z iného cesta, len teraz už neviem, či konzervatívny, či liberál. Už si musíte vybrať trošku, už proste sa to, sa fakt v tom človek nevyzná. Ale poviem už niečo navyše, lebo sa stále tu točíme okolo toho. Tá podstata, tú som povedal, a pán Marián Viskupič hovoril, že ešte si to aj vyžiada nejaké náklady, celé to doručovanie. Keby aj, keby aj, ani to nepovažujeme za problém, lebo áno, niekto to administrovať musí. Len, Marián, ty si povedal, že, takú vec, že no veď teraz, teraz, pán minister, si mohol ušetriť, teraz tí ľudia na tom úrade práce, konečne si ich mohol škrtnúť a mohol si ukázať, ako naplníte ten cieľ päťpercentného znižovania v štátnej správe. No tak ja ti poviem ešte raz, aby si tomu rozumel aj ty. Dvestošesťdesiat ľudí končí, by skončilo na úrade práce kvôli tomu, že končí pomoc odídencom z Ukrajiny. Stotridsať z nich ideme využiť. Už vidíš? Päťdesiat percent, už päťdesiat percent je rozdiel, takže dobre. Hovorím, strieľate od boku zľava, sprava. Snažím sa to nejak pochopiť, ale robíte chybu. Čiže aby som sa vrátil k tej podstate. Áno, vyžiada si to nejaké náklady navyše, ale ani z ďaleka nie také, o akých hovoríte vy, dokonca ani nie zďaleka také, aké sú uvedené v zákone napokon, pretože teraz tie úrady práce s tým majú prácu, keď to tak poviem, aby sa pripravili. A teraz zisťujeme, ako využijeme tie voľné zdroje. Lebo každý ten človek z tých stotridsiatich už má svoje pracovné miesto, má svoj počítač a podobne. Takže neplatí ani to, že tie náklady budú príliš vysoké na to, čo doručujeme. Ale dobre, však niečo povedať musíte. Ale povedal si popri tom, že máte takú tú šancu naplniť ten, to znižovanie počtu zamestnancov vo všeobecnosti, uviedol si príklad ministerstva práce, respektíve ústredia práce. No tak o chvíľu, dámy a páni pravicoví, uvidíte, ako ste šetrili vy. O chvíľu vám to vysvedčenie predložíme, všetci. A to sa budete čudovať za rezort práce, o koľko stúpol počet zamestnancov počas predchádzajúceho volebného obdobia. Už kýveš, hej, lebo vieš, že to bude neskutočné číslo, Marián, neskutočné. Uvidím, aké to bude na saskárskych rezortoch. Ale už teraz vám hovorím, vy, pravicoví politici, a nie urážlivo, pán Hlina, nie ako vy nás, nás socialistov. To je, to je také vaše, taká vaša mantra, jak vy dokážete šetriť, jak vy dokážete tak štíhlo riadiť ten štát, tak uvidíte, aký štíhly aparát bol na ministerstve práce, aký štíhly byrokratický aparát ste vytvorili na úrade vlády a tak ďalej a tak ďalej. To budete pozerať, chlapi. To nie je o päť percent, ani o desať, ani o tridsať percent navyše zamestnancov. To budete pozerať. Takže naozaj vás chcem poprosiť o korektnú debatu, o korektnú debatu a dávajte si pozor, aby vaše slová neboli použité proti vám, aj keď nie sme, samozrejme, v žiadnom trestnom konaní, nič podobné. Ale naozaj už keď tu hovoríte toľko o socialistoch, o tom míňaní, tak najprv sa pozrite do vlastných radoch. A hovorím, my vám to vysvedčenie veľmi radi, veľmi radi vystavíme. Tak ako pri trinástom dôchodku sme povedali, že ho doručíme, tak ho chceme doručiť. Takisto tu bol jednej, bol to predvolebný sľub jednej z vládnych strán, no tak ho doručí. A viete, čo by sa dialo keby to nerobíme, dokonca keby to nerobíme tak rýchlo? Tu by ste vyskakovali prví, kde je tá bonifikácia hypoték? Kde je ten trinásty dôchodok? Toto by ste tu hovorili celý čas. A teraz keď to robíme, hľadáte smietku v oku, to tak poviem, smietku v oku hľadáte a robíte pre to všetko. Na záver zopakujem to čo, lebo ja stále, ako pre mňa, podľa mňa je dôležité opakovať aj prejave, robíte chybu. Hovorím vám, robíte chybu. Argumenty, že, zase som si spomenul, lebo všetky som si, aj pán Ledecký hovoril, že on bol po pobočkách bánk a tam nikto, nikto z tých pobočiek zamestnankýň mu nehlásil žiadny problém, že by ľudia chodili a pýtali sa, že majú problémy s hypotékami, respektíve so splátkami. No po prvé, chcem vidieť, koľko tých pobočiek bánk, tých mnohých bánk pán Ledecký naozaj obišiel. To je taká tá vecná, tá pravicová naozaj diskusia postavená na dátach, že pán Ledecký bol v nejakej jednej pobočke a tam nezaznamenal, že by ľudia avizovali nejaký problém so splátkami úverov. A to je už teda ten vecný argument, ktorým sa tu my máme zaoberať. Viete, že čakal som teda, ak sa tvárite tak odborne, že to bude odborná, vecná diskusia, na ktorú ja budem reagovať, ale ja počul som všelijaké poznámky a napriek tomu, že som popritom pracoval, nepozeral som do toho mobilu preto, aby som vás ignoroval, naozaj nie. Ja mám rád vecnú debatu, nepočul som nič, čo by vyvrátilo alebo nejakým spôsobom vážne spochybnilo našu snahu pomôcť tým ľudom, ktorí to naozaj potrebujú. Ďakujem pekne. (Potlesk.)